Божието слово в битка с изкушението от хомосексуализма
Тази статия е продължение на това, което казах в неделното си послание от 8 август 2004 година. Тогава говорих върху Римляни 12:2 и 1:23-28 относно Божията воля по въпроса за хомосексуализма и политическата обстановка около така наречените „хомосексуални бракове.“ Тогава се обосновах, че такива бракове не могат и не трябва да съществуват, независимо от това , което би казал който и да е човешки съд.
Няколко седмици по-късно в „Дизайринг Год“ получихме на електронната ни поща писмо от един англичанин в отговор на радиопредаването ни за хомосексуализма. Това, което се е случило с него, е важно, защото показва:
че всемогъщата Божия милост може да проникне в живота на човека по напълно неочакван начин посредством послание от Интернет;
че хомосексуалните желания могат да се променят;
че Христос работи в целия свят като спасява и изкупва по начини далеч надхвърлящи нашите незначителни планове;
че можем да се молим непрестанно и искрено за хиляди хора като Даниъл (това не е истинското му име).
С първия имейл, който сме поместили по-долу, той ни разрешава да използваме втория и това го прави дори още по-забележителен.
Чувствайте се свободни да цитирате или да правите каквото друго бихте искали с писмата ми.
Трябва да кажа, че ако бях ходещ на църква, благоразумен човек, вероятно изобщо нямаше да си направя труда да ви пиша. Истината обаче е, че никога през живота си не съм присъствал на църковно събрание. Ето защо беше удивително, че предаване като вашето имаше такова пълно и бързо въздействие върху живота ми, поне според моите разбирания. Кой би си помислил, че точно Интернет (от всички други съществуващи средства) би могъл да се превърне в толкова резултатна трибуна за Божието Слово? Вашето предаване докосва сърцата на много недоверчиви хора, които също като мен са прекарали по-голямата част от съзнателния си живот, бягайки от Бога. Желая ви всичко добро и да продължавате това добро дело!
Казвам се Даниел, на 28 години съм и живея в Обединеното Кралство. Бих искал да имате обратна връзка, за да разберете как вашите радиопредавания повлияха на моя живот. В частност искам да обсъдя последните ви предавания върху хомосексуализма. Срамувам се и ми е неудобно да си призная, че в последно време в ума ми се въртяха хомосексуални фантазии. Живея сам и последната седмица в петък след дълга подготовка и вълнение включих компютъра, пуснах новата си уеб камера и опитах да вляза в чат рум за гейове (с видео конферентна връзка!). Знам, че не трябва да навлизам в подробности, но както бихте могли да предположите, бях на път да прекарам един доста безбожен край на седмицата (който можеше да завърши и със среща с някой младеж от моя район).
Необходимо е да ви кажа какво се случи. Секунди преди да вляза в онзи чат, нещо като че ли прошепна в ума ми (не мога да кажа точно дали беше глас, но със сигурност беше мисъл): „Влез в „Дизайринг Год“ и слушай.“ За човек в моето състояние това беше последното нещо, което бих искал да направя, но за да накарам ума си да замълчи, отворих веднага вашия сайт.
Бях изненадан да открия, че тази седмица обсъждахте хомосексуализма (а аз дори не бях постоянен слушател и не бях ходил на църква!). Въпреки това се заслушах и след като чух посланието ви, в мен сякаш започна да се извършва коренна промяна. Резултатите се проявиха мощно и незабавно.
Вместо да вляза в чата за хомосексуалисти, аз счупих камерата и я изхвърлих в кошчето. Съжалявам, че бях груб, но действията ми бяха следствие на нещо повече от разумно взето решение. В този момент изведнъж почувствах, че нечистите ми хомосексуални желания бяха разрушени едновременно с камерата. Вярвам, че това беше физическа, умствена и духовна промяна.
Сега, докато пиша, мога честно да кажа, че не само изобщо не съм влизал в какъвто и да е чат, но и че от самата мисъл за сексуален контакт с друг мъж ми се повдига. Не мога със сигурност да кажа какво се случи, но вярвам, че Исус Христос работи чрез вашите радиопредавания по начин, който никой от нас не може да разбере напълно.